SELETUSKIRI

1.ETTEPANEKU TAUST

•Ettepaneku põhjused ja eesmärgid

COVID-19 puhangu otsene ja kaudne mõju suureneb jätkuvalt kõigis liikmesriikides. Praegune olukord on enneolematu ning nõuab eriolukorrale kohandatud erakorraliste meetmete võtmist. Põllumajandus- ja toidusektoris on teatatud paljudest raskustest, mis tulenevad liikmesriikides kehtestatud ulatuslikest liikumispiirangutest ning kaupluste, väliturgude, restoranide ja muude külalismajandusettevõtete kohustuslikust sulgemisest. Põllumajandussektori ja maakogukondade majandushäired on põhjustanud põllumajandustooteid töötlevate põllumajandustootjate ja väikeste põllumajandusettevõtjate jaoks likviidsus- ja rahavooprobleeme. Seetõttu vajavad teatavad väikeettevõtjad ja põllumajandustootjad oma tegevuse säilitamiseks hädasti erakorralist toetust. Kuna samal ajal on ka haldusasutused raskustes ning nõustajad ei saa võimalikke toetusesaajaid isiklikult nõustada ja kontrollijatel ei ole võimalik kohapealseid või eelkontrolle teha, on hädavajalik pakkuda hõlpsasti kasutatavaid lahendusi, mida liikmesriigid saavad kasutusele võtta, millega saab pakkuda mitmesugustes olukordades kohapeal toetust ning mis on toetusesaajatele kergesti kättesaadavad. Toetust tuleb anda ajutise abina väga sihipärasel eesmärgil ettenägematute asjaolude puhul. Nende eesmärkide saavutamiseks antakse toetust ühekordse kindlasummalise maksena põllumajandustootjatele ning põllumajandustoodete töötlemise, turustamise ja/või arendamisega tegelevatele VKEdele. Komisjon teeb makseid kooskõlas eelarveassigneeringutega ja vabade vahendite olemasolul. Selleks et tagada olemasolevate maaelu arengu programmide raames kättesaadavate vahendite võimalikult tõhus kasutamine, peavad liikmesriigid põhjendama toetuse suunamist kõige enam mõjutatud isikutele objektiivsete ja mittediskrimineerivate kriteeriumide alusel. Liikmesriigid peaksid lisama selle meetme maaelu arengu programmidesse muudatuse teel, ehkki kulud oleksid toetuskõlblikud alates katastroofi (COVID-19 puhang) algusest.

•Kooskõla poliitikavaldkonnas praegu kehtivate õigusnormidega

Ettepanek on kooskõlas ühise põllumajanduspoliitika ning Euroopa struktuuri- ja investeerimisfondide jaoks kehtestatud üldise õigusraamistikuga ning piirdub määruse (EL) nr 1305/2013 sihipärase muutmisega. Ettepanek on täienduseks kõigile muudele liidu võetud meetmetele, mille eesmärk on lahendada praegune enneolematu olukord, eelkõige turutoetusmeetmetele. Ettepanekuga ei piirata määruse (EL) nr 1305/2013 artikli 59 lõigetega 5 ja 6 kuludele kehtestatud miinimumnõuete kohaldamist.

•Kooskõla muude liidu tegevuspõhimõtetega

Ettepanekus piirdutakse määruse (EL) nr 1305/2013 sihipärase muutmisega ning säilitatakse kooskõla liidu muude tegevuspõhimõtetega.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Käesolev ettepanek põhineb Euroopa Liidu toimimise lepingu artiklitel 42 ja 43.

•Subsidiaarsus (ainupädevusse mittekuuluva valdkonna puhul)

Euroopa Liidu toimimise lepingus on sätestatud, et liit ja liikmesriigid jagavad pädevust põllumajanduse valdkonnas, kehtestades ühise põllumajanduspoliitika, millel on ühised eesmärgid ja mida rakendatakse ühiselt. Ettepaneku eesmärk on tagada, et uuel maaelu arengu meetmel oleks ühised eesmärgid ja seda rakendataks ühiselt.